CELEX: 32017D0944
Language: fi
Date: 2017-05-18 00:00:00
Title: Neuvoston täytäntöönpanopäätös (EU) 2017/944, annettu 18 päivänä toukokuuta 2017, sormenjälkitietoja koskevasta automaattisesta tietojenvaihdosta Latviassa ja päätöksen 2014/911/EU korvaamisesta

2.6.2017   
            
            
               FI
            
            
               Euroopan unionin virallinen lehti
            
            
               L 142/87
            
         NEUVOSTON TÄYTÄNTÖÖNPANOPÄÄTÖS (EU) 2017/944,
   annettu 18 päivänä toukokuuta 2017,
   sormenjälkitietoja koskevasta automaattisesta tietojenvaihdosta Latviassa ja päätöksen 2014/911/EU korvaamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi 23 päivänä kesäkuuta 2008 tehdyn neuvoston päätöksen 2008/615/YOS (1) ja erityisesti sen 33 artiklan,
   ottaa huomioon Euroopan parlamentin lausunnon (2),
   sekä katsoo seuraavaa:
   
               (1)
            
            
               Päätöksen 2008/615/YOS 25 artiklan 2 kohdan mukaisesti kyseisessä päätöksessä tarkoitettu henkilötietojen toimittaminen voidaan aloittaa vasta, kun päätöksen 6 luvussa säädetyt tietosuojaa koskevat yleiset säännökset on pantu täytäntöön tietojen toimittamiseen osallistuvien jäsenvaltioiden lainsäädännössä.
            
         
               (2)
            
            
               Neuvoston päätöksen 2008/616/YOS (3) 20 artiklassa säädetään, että johdanto-osan 1 kappaleessa tarkoitetun edellytyksen täyttyminen päätöksen 2008/615/YOS 2 luvun mukaisen automaattisen tietojenvaihdon osalta on varmistettava kyselyyn, arviointikäyntiin ja pilottikokeiluun perustuvan arviointiraportin pohjalta.
            
         
               (3)
            
            
               Neuvostolle on esitetty arviointiraportti, jossa on yhteenveto sormenjälkitietojen vaihtoa koskeneiden kyselyn, arviointikäynnin ja testausajon tuloksista Latviassa.
            
         
               (4)
            
            
               Hyväksyessään neuvoston päätöksen 2014/911/EU (4) neuvosto totesi, että Latvia on pannut täysimääräisesti täytäntöön päätöksen 2008/615/YOS 6 luvun tietosuojaa koskevat yleiset säännökset, ja sillä on oikeus vastaanottaa ja toimittaa henkilötietoja kyseisen päätöksen 9 artiklan mukaisesti 4 päivästä joulukuuta 2014 alkaen, lisäksi neuvosto totesi, että arviointiraportti hyväksyttiin päätöksen 2008/615/YOS 25 artiklan 2 kohdan mukaisesti.
            
         
               (5)
            
            
               Tällä päätöksellä korvataan päätös 2014/7911/EU, jonka Euroopan unionin tuomioistuin (jäljempänä ’tuomioistuin’) kumosi yhdistetyissä asioissa C-14/15 ja C-116/15 22 päivänä syyskuuta 2016 antamallaan tuomiolla. Tuomiossaan tuomioistuin piti päätöksen 2014/911/EU vaikutukset voimassa, kunnes päätöksen korvaamiseen tarkoitettu uusi säädös tulee voimaan. Siksi päätöksen 2014/911/EU vaikutukset lakkaavat tämän päätöksen voimaantulopäivästä.
            
         
               (6)
            
            
               Päätöksen 2008/615/YOS 9 artiklan mukaisen henkilötietojen vastaanottamisen ja toimittamisen jatkuvuuden varmistamiseksi tämän päätöksen voimaantulo ei saisi vaikuttaa jäsenvaltioiden päätöksen 2014/911/EU nojalla suorittaman automaattisen tietojenvaihdon pätevyyteen. Jäsenvaltioiden, jotka vastaanottivat henkilötietoja päätöksen 2014/911/EU nojalla, olisi edelleen voitava jatkokäsitellä näitä tietoja kansallisella tasolla tai jäsenvaltioiden välillä päätöksen 2008/615/YOS 26 artiklassa vahvistettuja tarkoituksia varten.
            
         
               (7)
            
            
               Päätöksen 2008/615/YOS 33 artiklassa neuvostolle myönnetään täytäntöönpanovalta hyväksyä toimenpiteet, joita päätöksen täytäntöönpano edellyttää, erityisesti päätöksen mukaisen henkilötietojen vastaanottamisen ja toimittamisen osalta. Koska tällaisen täytäntöönpanovallan käyttöön ottamista koskevat edellytykset ovat täyttyneet ja koska menettelyä tältä osin on noudatettu, olisi annettava Latviaa koskeva täytäntöönpanopäätös sormenjälkitietoja koskevasta automaattisesta tietojenvaihdosta kumotun päätöksen 2014/911/EU korvaamiseksi ja päätöksen 2008/615/YOS 9 artiklan mukaisen henkilötietojen vastaanottamisen ja toimittamisen jatkamisen mahdollistamiseksi.
            
         
               (8)
            
            
               Päätös 2008/615/YOS sitoo Tanskaa, ja sen vuoksi Tanska osallistuu tämän, päätöksen 2008/615/YOS täytäntöönpanoa koskevan päätöksen hyväksymiseen ja soveltamiseen.
            
         
               (9)
            
            
               Päätös 2008/615/YOS sitoo Yhdistynyttä kuningaskuntaa ja Irlantia, ja sen vuoksi Yhdistynyt kuningaskunta ja Irlanti osallistuvat tämän, päätöksen 2008/615/YOS täytäntöönpanoa koskevan päätöksen hyväksymiseen ja soveltamiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Latvialla on edelleen sormenjälkitietojen automaattisen haun toteuttamiseksi oikeus vastaanottaa ja toimittaa henkilötietoja päätöksen 2008/615/YOS 9 artiklan mukaisesti.
   2 artikla
   1.   Päätöksen 2014/911/EU vaikutukset lakkaavat tämän päätöksen voimaantulopäivästä tämän kuitenkaan vaikuttamatta jäsenvaltioiden kyseisen päätöksen nojalla suorittaman automaattisen tietojenvaihdon pätevyyteen.
   2.   Jäsenvaltiot, jotka vastaanottivat henkilötietoja päätöksen 2014/911/EU nojalla, voivat edelleen jatkokäsitellä näitä tietoja kansallisella tasolla tai jäsenvaltioiden välillä päätöksen 2008/615/YOS 26 artiklassa vahvistettuja tarkoituksia varten.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   Tätä päätöstä sovelletaan perussopimusten mukaisesti.
   
      Tehty Brysselissä 18 päivänä toukokuuta 2017.
      
         
            Neuvoston puolesta
         
         
            Puheenjohtaja
         
         C. ABELA
      
   
   
      (1)  EUVL L 210, 6.8.2008, s. 1.
   
      (2)  Lausunto annettu 5. huhtikuuta 2017 (ei vielä julkaistu virallisessa lehdessä).
   
      (3)  Neuvoston päätös 2008/616/YOS, tehty 23 päivänä kesäkuuta 2008, rajatylittävän yhteistyön tehostamisesta erityisesti terrorismin ja rajatylittävän rikollisuuden torjumiseksi tehdyn päätöksen 2008/615/YOS täytäntöönpanosta (EUVL L 210, 6.8.2008, s. 12).
   
      (4)  Neuvoston päätös 2014/911/EU, annettu 4 päivänä joulukuuta 2014, sormenjälkitietoja koskevan automaattisen tietojenvaihdon aloittamisesta Latvian kanssa (EUVL L 360, 17.12.2014, s. 28).